
1. PARTICULARITĂŢI ALE TRANZIŢIEI ÎN RUSIA

 

1.1 Principalele coordonate ale tranziţiei

 

 

Amplul proces de reformare a societăţii ruse, început odată cu perestroika, este o încercare de transformare democratică a fostului sistem sovietic care, în timp, s-a dovedit a fi extrem de complexă şi cu efecte contradictorii. Mişcarea de reformă a îmbinat, într-o formă inedită, politicul cu condiţiile social-istorice reale, existente în societatea rusă, ideologia cu practica socială şi politică. Tendinţa de democratizare a unei realităţi sociale şi politice de o complexitate copleşitoare s-a confruntat cu problemele profunde ale societăţii, ceea ce a dus la o traiectorie specifică a tranziţiei, determinată de modul ei concret de realizare, de felul în care ea a fost receptată de mediul social, de elita politică şi de modalitatea în care ea a fost implementată în sistemul politic. După colapsul Uniunii Sovietice, a urmat o perioadă de confuzie, incertitudine şi turburenţă, caracteristice oricăror perioade de reaşezare socială şi politică. Procesul tranziţiei a constituit un proces unic, specific, greu identificabil, cu evoluţii imprevizibile. Acest proces este încă neîncheiat, societatea rusă fiind în căutarea propriei sale identităţi, a locului său în lume la început de mileniu. Marile evenimente ale acestei perioade au reflectat dificultatea delimitării tendinţelor conservatoare de cele democratice, uneori, democraţii dovedindu-se în cele din urmă conservatori, comuniştii fiind capabili să devină reformişti, iar anticomuniştii conservatori. Aceste paradoxuri se explică, în principal, prin faptul că reforma societăţii ruse s-a desfăşurat pe mai multe planuri: redistribuirea puterii şi a proprietăţii, lupta politică şi nivelul ideologiei şi al mentalităţilor ce dominau societatea. În mod fundamental, procesul tranziţiei a fost determinat de relaţiile stabilite între partide şi societate, între partide şi stat, între stat şi societate. Modul în care a fost redistribuită puterea şi proprietatea, distanţa dintre elita politică şi restul societăţii au produs o schimbare importantă a susţinerii populare. Iniţial, entuziasmul şi încrederea în schimbările legate de înlăturarea totalitarismului sovietic au constituit suportul social al reformei. În timp, dezamăgirea şi dezorientarea societăţii au crescut datorită dificultăţilor realizării reformei reale în Rusia, ceea ce a dus, adesea, la manifestări conflictuale violente. Obiectivele fundamentale ale reformei: dobândirea libertăţilor individuale şi sociale, constituirea unui sistem politic democratic, în care să domnească legea, dezvoltarea unei economii moderne de piaţă vor constitui provocări majore pentru viitor.

După adoptarea noii Constituţii, la 12 decembrie 1993, a avut loc un amplu proces de renovare a federalismului, astfel încât statul rus să poată gestiona relaţia cu cele 89 de entităţi teritoriale aflate sub autoritatea sa şi, în acelaşi timp, să asigure funcţionarea lor autonomă.

În contextul existenţei unei culturi politice în care ideea politică dominantă era faptul că numai puterea politică centrală, omniprezentă, putea garanta existenţa statului rus, această gestionare s-a dovedit a fi deosebit de dificilă. Ascensiunea partidelor naţionaliste, confirmată de desfăşurarea alegerilor au întărit această tendinţă. O altă piedică în calea procesului descentralizării a fost divergenţa profundă existentă între diferitele nivele ale puterii. Reforma sistemului regional şi local a încercat să stabilească competenţele diferitelor componente, modalităţile de autoadministrare în comunităţile locale, dar a fost marcată de aceste contradicţii profunde. La baza acestor contradicţii se afla problema distribuirii resurselor materiale şi financiare dintre centru şi actorii principali ai Federaţiei ruse, care a schimbat permanent raportul de forţe între central şi local.

Analiza modului de guvernare a Rusiei în această perioadă a reprezentat un interes teoretic şi practic deosebit întrucât, în condiţiile realizării unor schimbări majore, s-a pus problema asigurării continuităţii statului federal, a asigurării unei securităţi sociale care să evite destabilizarea. Deşi această adaptare a fost însoţită de agravarea corupţiei, administraţia rusă a reuşit să evite haosul politic şi social, să depăşească marile probleme cu care s-a confruntat în perioada tranziţiei.

 

1.2 Programul de reformă al preşedintelui Vladimir Putin

 

În ultimii cincisprezece ani, în Rusia, au avut loc transformări ample, care s-au petrecut într-un ritm deosebit de accelerat şi care au pus probleme dificile guvernării. Aceste schimbări ale sistemului politic şi economic au antrenat modificări constituţionale şi instituţionale radicale ce au avut implicaţii asupra comportamentului social, redefinind regulile jocului social, ale relaţiilor dintre diferiţii actori politici. În acest context, corupţia a fost posibilă, mai ales la interferenţa dintre sectorul public şi cel privat, dintre interesele corporatiste şi cele personale. În diferitele regiuni ale Rusiei, administraţia a gestionat resursele financiare şi economice uriaşe printr-o reţea specifică de interrelaţii şi interdependenţe instituţionale şi personale. Prin reformele începute de Vladimir Putin, s-a încercat preluarea controlului asupra administraţiilor şi economiilor regionale, dar s-au manifestat puternice rezistenţe la tentativele de recentralizare. Alegerile au pus în evidenţă deficienţele democratice, ele devenind mai puţin pluraliste, mai puţin concurenţiale şi mai puţin transparente. Guvernatorii au folosit adesea resursele lor birocratice şi relaţiile particulare pentru a-şi asigura realegerea. Oligarhia rusă care domină întreprinderi şi mari grupuri financiare – s-a aflat în permanentă relaţie cu conducătorii politici şi cu administraţiile. Federalismul Rusiei s-a confruntat, aşadar, cu acest tip de regionalizare a puterii care a lansat mari provocări guvernării.

După anul 2000, programul de reformă al preşedintelui Vladimir Putin a început prin măsuri care au vizat toate domeniile (taxe, proprietatea asupra pământului, reforma pensiilor, a politicilor sociale, reforma judiciară etc.). Procesul reformei nu este încă încheiat, obţinându-se succese deosebite la nivelul macro-economiei, înregistrându-se o creştere economică constantă de la 4,5-8% anual. Preşedintele Putin a încercat să consolideze instituţiile statului imprimând un stil ferm care i-a permis consolidarea puterii instituţiei prezidenţiale. Ultimele evenimente legate de afacerea Iukos demonstrează ascensiunea acestei influenţe asupra economiei şi societăţii, dar a creat ample dezbateri asupra economiei de piaţă, a proprietăţii în Rusia. Analiştii apreciază că acest caz pune în evidenţă faptul că reforma liberală a fost trecută de sub influenţa actorilor economici independenţi sub tutela guvernului şi a înaltei birocraţii.

Unii analişti apreciază că, în acest context, controlul exercitat asupra economiei ar putea întârzia realizarea reformei, iar restructurarea Gazprom reprezintă un caz de privatizare în care au fost implicaţi oameni politici, reprezentanţi ai puterii. Liberalizarea economiei a fost astfel limitată de dirijismul realizat de instituţiile statului, ceea ce a creat mari dificultăţi reformei structurale a economicului. Dependenţa puternică a sectorului economiei de marile resurse de gaz, petrol, resurse metalifere, aflate sub controlul statului sau a unor monopoluri financiare, a limitat de asemenea reforma, împiedicând creşterea bunăstării populaţiei. Contrar acestor evoluţii contradictorii, alţi analişti apreciază că realegerea preşedintelui Vladimir Putin ar putea duce la relansarea procesului reformei. De la venirea sa la putere, în martie 2000, preşedintele Vladimir Putin a reuşit să atragă de partea sa vârfurile administrative: bancheri, oameni de afaceri, rivali politici, serviciile de securitate, armata. Conform opiniei analiştilor, viaţa politică a Rusiei a devenit dominată de personalitatea sa, ştiindu-se că la alegerile legislative şi prezidenţiale nu există un concurent autentic pentru preşedintele Vladimir Putin.

 

1.3 Un sistem politic specific

 

Sistemul politic din Rusia este considerat un regim prezidenţial puternic, în care preşedintele numeşte primul ministru (aprobat ulterior de Duma), judecătorii Curţii Constituţionale, preşedintele Băncii Centrale şi al Consiliului Federaţiei. El are, de asemenea, reprezentanţi în 7 districte din Rusia. Preşedintele propune legi Dumei, le semnează şi poate legifera prin decrete. În Rusia, Preşedintele este şeful suprem al armatei şi poate decreta starea de urgenţă şi de asediu.

Sistemul politic în Rusia este foarte complex, iar în cadrul lui, Duma de Stat (Camera inferioară a Parlamentului) are rolul de a adopta legi la nivel federal şi poate iniţia proiecte de legi. În Rusia există, de asemenea, parlamente locale, alese pentru o perioadă de 4 ani, care elaborează legi referitoare la desfăşurarea alegerilor, fiscalitate, investiţii, justiţie, libertatea de circulaţie, limba oficială la nivel local, educaţie, sănătate etc.

Consiliul de Stat, creat în anul 2000 reuneşte, de patru ori pe an, guvernatorii şi preşedinţii celor 89 de entităţi ale Federaţiei - pentru dezbaterea unor probleme strategice de dezvoltare a societăţii. Din 1995, guvernatorii celor 89 de entităţi locale existente pe teritoriul Rusiei sunt aleşi prin vot uninominal, dar se află sub controlul reprezentanţilor Preşedintelui care îi pot demite, în situaţia în care ei ar încălca normele constituţionale sau legile federale. Ei au un reprezentant în Consiliul Federaţiei şi participă în cadrul Consiliului de Stat.

Consiliul Federaţiei (Camera Superioară a Parlamentului) are 178 membri (un reprezentant al executivului şi altul al legislativului din cele 89 de entităţi ale Federaţiei). El validează nominalizările pentru diferitele funcţii în stat, examinează legile adoptate de Duma, mai ales legea bugetului, impozitelor. 

Federaţia Rusă este compusă din 89 entităţi teritoriale: 21 republici, 49 regiuni, o regiune autonomă, 10 districte autonome, 6 teritorii şi 2 oraşe de importanţă federală. Rusia este împărţită în 7 circumscripţii federale (Centru, Nord-Vest, Sud, Bazinul Volga, Ural, Siberia şi Extremul Orient), fiecare fiind condusă de un reprezentant plenipotenţiar al Preşedintelui.

Particularităţile sistemului politic rus pun în evidenţă importanţa relaţiei dintre Preşedinte şi Parlament, implicit, interacţiunea dintre alegerile legislative şi cele prezidenţiale. Din această perspectivă, alegerile legislative reprezintă un test esenţial înaintea alegerilor prezidenţiale, indicând condiţiile viitoare de desfăşurare ale acestora şi principalii protagonişti politici. În 1990, de exemplu, alegerile legislative au oferit posibilitatea ca Boris Elţîn să triumfe electoral, un an mai târziu. În 1995, evoluţia Partidului Comunist în alegerile legislative a permis candidatura lui Ghenadi Ziuganov la prezidenţiale. La actualele alegeri legislative, factorul prezidenţial a avut un rol important, partidul care îl susţinea pe Preşedinte înregistrând o victorie importantă. Analiştii preconizează că, în martie 2004, acest partid va contribui decisiv la victoria în alegerile prezidenţiale a actualului lider de la Kremlin. Comentatorii politici apreciază că această interacţiune puternică a determinat o supradimensionare a partidului Rusia Unită care va trebui să încerce să se integreze în procesul politic real, să devină un partid puternic, depăşind statutul de "partid al preşedintelui". Pe de altă parte, această interacţiune a consolidat şi amplificat puterea Preşedintelui. Analiştii apreciază că acest dublu impact al alegerilor legislative şi prezidenţiale va avea efecte asupra legitimităţii sistemului politic rus. Raportul dintre sistemul politic şi societate se va schimba considerabil fiind necesară reconstruirea acestei legături în noi formule democratice.

 
 

2. PROCESUL ELECTORAL – MOMENT DECISIV AL TRANZIŢIEI ÎN RUSIA

 

2.1 Etape ale istoriei alegerilor

 

În perioada 1989–2003, desfăşurarea alegerilor a reprezentat un moment decisiv al tranziţiei Rusiei post-sovietice spre democraţie, spre democraţia electorală de tip occidental. În această perioadă s-au desfăşurat cinci alegeri legislative (1989, 1990, 1993, 1995, 1999), trei alegeri prezidenţiale (1991, 1996, 2000), patru referendumuri (două în 1991 şi două în 1993), patru runde ale alegerilor regionale (1990, 1993-1994, 1996-1997, 2000-2001) şi două runde ale alegerilor guvernatoriale (1996-1997, 2000-2001), adică două cicluri electorale complete (1995-1997 şi 1999-2001).

Analiştii au apreciat că, în Rusia, desfăşurarea alegerilor au avut rolul unui adevărat catalizator al schimbării şi au reflectat configuraţia politică a societăţii ruse, într-un anume moment al evoluţiei ei. Ele au redat, de asemenea, profundele transformări ale sistemului politic rusesc de la o “democraţie decorativă” la o reală luptă pentru redistribuirea puterii politice. Alegerile au legitimat astfel noile raporturi de forţe în spectrul politic, atât pe plan intern cât şi pe plan extern. În această perioadă au avut loc momente importante ale transferului de putere, mai ales în alegerile prezidenţiale din anul 2000, când la conducerea Rusiei a venit un nou preşedinte, Vladimir Putin.

Cercetătorii au subliniat că evoluţia procesului electoral reflectă dezvoltarea societăţii şi că modul în care electoratul percepe realitatea social – politică are un rol esenţial. Alegerile au reprezentat o modalitate de a pune în evidenţă relaţiile între politic şi societate, mai ales alegerile legislative, care au urmări asupra sistemului politic (schimbă relaţiile preşedinte/parlament, relaţia parlament la nivel federal/parlamente locale).

O analiză asupra alegerilor desfăşurate în Rusia pune în evidenţă prezenţa mai multor etape ale evoluţiei lor: 

- perioada 1989-1990 marcată de mare efervescenţă democratică, de aşteptări deosebite din partea electoratului care s-a manifestat foarte activ. Această dinamică a pus mari probleme elitei politice ruse care a trebuit să găsească modalităţi eficiente de management al democraţiei electorale.

- perioada 1993-1995 a fost apreciată de analişti drept o perioadă de tranziţie electorală în care s-a constituit configuraţia partidelor, s-au confirmat anumiţi lideri politici şi au fost elaborate programe politice cu o anumită identitate ideologică. În acest context, lupta politică dintre principalele eşaloane ale puterii s-a clarificat, iar elitele politice şi-au consolidat poziţiile în cadrul sistemului politic. În aceeaşi perioadă, s-a îmbunătăţit legea electorală şi s-a adoptat noua Constituţie care a încercat să rezolve problemele legate de participarea lor la vot, contracararea unor fenomene precum absenteismul, negativismul, apărute în procesul electoral. La aceste alegeri legislative, analiştii remarcaseră radicalizarea electoratului care optase pentru schimbarea fundamentală a sistemului politic, dar respingea liberalismul (PC, PLRD, PAR au obţinut în 1994 46% din voturi). Conform datelor sondajelor de opinie, electoratul rus de atunci prefera “un pumn de fier” comunist sau naţionalist, iar această tendinţă se manifesta, mai ales, în sudul şi sud-estul Rusiei. Programul de stabilizare economică lansat în octombrie 1991 de preşedintele B.Elţîn şi E.Gaidar, un program tip terapie-şoc, asemănător celui aplicat în Polonia (liberalizarea preţurilor, controlul monedei, rigoare bugetară, eliminarea indexării salariilor, liberalizarea comerţului exterior, privatizarea sistemului de sănătate etc.) a produs o reacţie socială radicală. Şomajul crescut şi sărăcia au produs atunci ample mişcări sociale (3 octombrie 1993 - asediul Parlamentului condus de Ruţkoi care a dus la moartea a 147 de persoane). Efectul electoral al acestei situaţii social-economice a fost nu numai radicalizarea, ci şi dezafectarea electoratului, creşterea absenteismului la alegerile legislative şi prezidenţiale.

În perioada 1995-1997 analiştii au remarcat prezenţa unor elemente importante precum stabilitatea politică, maturizarea sistemului politic, un comportament mai raţional al electoratului. Partidele politice care nu au avut programe politice clare au dispărut de pe scena politică, fiind sancţionate de electorat. În această perioadă s-au perfecţionat tehnicile electorale de influenţare şi manipulare a electoratului. De asemenea, factorii puterii au urmărit procesul electoral de ansamblu desfăşurat în Rusia, corelând campaniile electorale pentru alegerile prezidenţiale, legislative sau locale.

Perioada 1999-2000 a marcat încheierea etapei de tranziţie electorală şi a produs schimbări radicale în desfăşurarea procesului electoral. Un rol determinant l-au avut, mai ales, factorii de putere şi de finanţare a campaniilor electorale. În această perioadă s-a înregistrat şi o creştere a participării la vot, ca reflectare a nivelului deosebit al activismului politic.

 

 

2. 2 Caracteristici generale ale desfăşurării alegerilor

 

Istoria alegerilor desfăşurate în Rusia postsovietică a reliefat câţiva parametrii de bază ai acestora care au reflectat coordonatele procesului democratizării, relaţia dintre sistemul politic şi societatea rusă, aflată în plină transformare economică şi socială. 

Absenteismul a reprezentat un indicator de bază al comportamentului electoral, al pasivităţii politice. După 1993, nivelul absenteismului electoral a început să scadă, iar odată cu încheierea perioadei de tranziţie, nivelul culturii politice şi capacitatea administrativă de control a alegerilor au modificat semnificativ situaţia. Totuşi, rata participării a variat în funcţie de regiuni, de zonele urbane sau rurale. La alegerile legislative regionale, rata participării la vot a fost de 30-40%, la alegerile guvernatoriale 50-60%, la alegerile legislative naţionale 60-65%, iar la alegerile prezidenţiale, de 65-70%.

Un alt indicator important a fost nivelul competitivităţii electorale care a fost mereu în creştere, datorită creşterii numărului candidaţilor pentru locurile din Parlament şi numărului crescut al partidelor existente pe scena politică rusă.

Analiştii au subliniat şi alţi factori importanţi ai alegerilor precum: numărul de voturi nevalide, numărul femeilor alese în Parlament, numărul de moscoviţi sau de persoane provenind din mediul rural, participarea liderilor regionali la alegeri, participarea foştilor nomenclaturişti, nivelul cheltuielilor electorale, rolul Comisiilor electorale etc. Aceste elemente au reflectat şi alte particularităţi ale procesului de democratizare în Rusia.

Referitor la rolul factorilor administrativi şi al Comisiilor electorale, se poate remarca impactul decisiv al acestora în desfăşurarea unor alegeri cu miză electorală deosebită (de exemplu, alegerea şi realegerea preşedintelui Boris Elţîn). 

Un rol important a avut şi calendarul electoral, cercetările arătând că, desfăşurarea alegerilor simultane (1990) a făcut dificil controlul administrativ al alegerilor.

Procesul reformei electorale a fost demarat de preşedintele V. Putin şi a vizat mai ales legea partidelor politice şi reglementările referitoare la participarea cetăţenilor la alegeri şi referendumuri. Principalele modificări au vizat introducerea sistemului mixt proporţional majoritar pentru alegerile legislative; sporirea controlului autorităţilor regionale ca şi a controlului de la nivel central; noile reglementări legate de desfăşurare a campaniilor electorale (mai ales referitoare la modul de desfăşurare al acţiunilor electorale), de rolul media în alegeri, controlul acţiunilor publice organizate în timpul alegerilor etc.

Analiza comportamentului electoral în cadrul alegerilor desfăşurate în ultimul deceniu şi jumătate arată prezenţa unui model comportamental ce are unele caracteristici esenţiale, determinate de clivajele importante care au influenţat întreaga istorie a alegerilor (clivajul rural/urban, în funcţie de vârstă, educaţie şi oportunităţi economice; clivajul nord/sud în funcţie de istoria şi nivelul de dezvoltare al diferitelor regiuni din Rusia). Aceste caracteristici au pus în evidenţă rolul factorilor economici şi sociali în desfăşurarea alegerilor în Rusia.

 

 

2.3 Rolul alegerilor în procesul democratizării societăţii ruse

 

Studiul istoriei alegerilor arată că, în Rusia, alegerile au avut un rol esenţial în constituirea sistemului politic, al rearanjării raporturilor dintre diferitele nivele ale puterii. Analiştii au remarcat că un rol esenţial în procesul electoral au avut atât partidele politice, cât mai ales autorităţile de stat şi factorul financiar. În confruntarea dintre marile interese economice, alegerile au fost un moment de a face vizibile aceste interese, de a cataliza dezvoltarea societăţii. Din această perspectivă, campaniile electorale au fost un adevărat “teatru politic” în care, în prima etapă, domina spiritul revoluţionar, participarea maselor, actorii neprofesionişti, iar în etapa actuală, domină profesionalismul, factorul comercial, efecte tehnice de înaltă calitate, foarte costisitoare, preluate după modelul occidental. Comentatorii politici apreciază că un efect al acestei schimbări este şi votul acordat, în final, partidului aflat la putere, care gestionează alegerile, ceea ce duce la întărirea elitei politice şi nu la întărirea sistemului politic în ansamblu.

Din această perspectivă, alegerile sunt aşadar necesare pentru legitimarea elitelor politice şi ale intereselor pe care acestea le reprezintă, iar rolul de pilon al democraţiei va depinde, în viitor, de consolidarea şi acţiunea unei societăţi civile autentice. Lecţia rusească arată că alegerile sunt necesare, dar nu şi suficiente pentru dezvoltarea unei societăţi democratice.

Evenimentele din anii ’90 au deschis calea transformărilor de modernizare, noua generaţie având de realizat actualmente o nouă etapă al acestui proces. Confruntarea cu un sistem politic pe verticală, foarte bine consolidat, a pus în evidenţă instituţii tradiţionale de socializare şi control social, de o inerţie deosebită – care s-au conservat până în prezent. În societatea rusă actuală există, conform datelor oferite de sondajele de opinie, diferenţe de atitudine şi evaluare a acestui proces de transformare economică, socială şi politică.

Analiştii subliniază că, în ultimul deceniu, a început să se contureze o nouă societate, care are caracteristicile modernităţii. În perioada perestroika şi a reformelor (1985-1999) a apărut o nouă generaţie care, actualmente, a intrat în viaţa socială (reprezentând 28% din populaţia adultă). Conform studiilor realizate, noua generaţie consideră că individul, bunăstarea lui sunt elementele esenţiale ale societăţii, în timp ce, generaţiile mai în vârstă afirmă că rolul esenţial îl au conducătorii statului. În perioada marilor schimbări produse de perestroika, valorile primordiale erau sentimentul datoriei, în timp ce acum valorile dominante sunt bunăstarea, bucuria de a trăi, salariile mai ridicate, iar pe ultimul loc, participarea la viaţa politică. Noile generaţii par mai puţin interesate de politică şi de istoria patriei care este văzută ca o mitologie social-politică difuză. Studiul arată că polarizarea electoratului caracterizează mai ales generaţiile mature, în timp ce tinerii sunt indiferenţi faţă de ideologiile partidelor şi au o atitudine pasivă. 

Cercetările au pus în evidenţă astfel o adevărată ruptură între generaţii, o diferenţă importantă între mentalităţile vechilor şi noilor generaţii, specifice unor perioade istorice diferite. Această ruptură arată că în Rusia se desfăşoară un amplu proces de transformare, de dimensiuni importante, în care, elementele esenţiale sunt asigurarea stabilităţii societăţii şi democratizarea.

 

3. ALEGERILE LEGISLATIVE DIN 7 DECEMBRIE 2003

 

3.1 O campanie electorală polarizată

 

Înaintea alegerilor, sondajele de opinie arătau că cei mai importanţi protagonişti ai scrutinului erau formaţiunea politică Rusia Unită şi Partidul Comunist al Federaţiei Ruse, care aveau aproape 20% din opţiuni. Campania electorală se anunţa astfel a fi polarizată de confruntarea între partidele susţinătoare ale preşedintelui Vladimir Putin şi adversarii acestuia.

În ultimele luni, susţinerea electorală a formaţiunii Rusia Unită a crescut considerabil, în timp ce Partidul Comunist a avut o cotă stabilă. Analiştii avertizau însă că exista un potenţial de creştere a formaţiunii politice care îl susţine pe Vladimir Putin, ca şi a forţelor politice de centru. În ultima perioadă, Rusia Unită a promovat, în campania electorală, luarea unor măsuri cu caracter populist şi a valorificat prezenţa unor importante personalităţi politice (Luskov, E. Primakov etc.), deşi sondajele au indicat că ideologia acestei formaţiuni era percepută ca neclară de către electorat.

Cercetările au arătat că susţinătorii Partidului Comunist erau cei care doreau reîntoarcerea la blocul sovietic, din care 20% erau cei cu vârstă între 18-35 de ani, 4% cei cu vârstă între 36-50 ani şi 35% cei cu vârsta peste 50 de ani. Suporterii formaţiunii Rusia Unită erau în proporţie de 27% cei cu vârstă între 18-35 ani, 21% cu vârste între 36-50 ani şi 19% peste 50 de ani. Electoratul de stânga care susţinea Partidul Comunist era localizat în zona rurală, avea o educaţie medie, în timp ce Rusia Unită era susţinută de electoratul urban (16-27%) şi oraşele mari (19%). În luna februarie 2003, celelalte formaţiuni politice, Iabloko, Uniunea Forţelor de Dreapta erau în declin (3-4%). Doar Partidul Liberal Democratic condus de Vladimir Jirinovski îşi păstra cota. 

Campania electorală pentru aceste alegeri legislative a dispus de un important spaţiu mediatic oferit de principalele posturi de televiziune, în special de canalele 5 TV, NTV, TVS, TVC, considerate de analişti ca aflate sub influenţa Kremlinului. În centrul atenţiei a stat activitatea preşedintelui rus, Vladimir Putin şi a membrilor guvernului, numeroasele scandaluri, precum confruntarea dintre Ghenadi Ziuganov şi Ghenadi Semigin, ca încercare de înnoire a mişcării de stânga în Rusia.

În campania electorală, formaţiunea politică Rusia Unită a obţinut susţinerea guvernatorilor, reuşind să reunească partidele acestora (Unitatea, Întreaga Rusie, Partidul Poporului) şi liderii lor. Comentatorii politici apreciază că această tactică ar putea avea consecinţe pozitive aducând voturi importante în zonele dominate de aceştia, dar şi urmări negative legate de influenţa prea puternică a guvernatorilor asupra partidului.

În programul său electoral, formaţiunea politică Rusia Unită a promovat o ideologie de centru-stânga respingând orientarea conservatoare. Obiectivele sale principale vizau existenţa unui stat puternic şi a unei economii libere de piaţă. Partidul Rusia Unită a reuşit astfel să-şi întărească reprezentarea la nivel local şi să păstreze controlul centrului asupra guvernatorilor. La ultimul Congres al acestei formaţiuni politice, principala problemă dezbătută a fost optimizarea relaţiei dintre guvern şi preşedinte, considerându-se că victoria în alegeri va fi asigurată de personalitatea preşedintelui Vladimir Putin.

Susţinerea acestui partid a fost legată de marele concern GAZPROM, unde a fost recent numit Alexander Bespalov, unul din foştii membri ai Rusiei Unite. “Partidul urşilor” (partidul care are ca siglă un urs) a beneficiat astfel şi de influenţa asupra unor importante resurse media deţinute de acest grup financiar. Partidul Comunist al Federaţiei Ruse (PCFR), condus de Ghenadi Ziuganov, este continuatorul fostului Partid Comunist al URSS. El a încercat să adopte linia social-democraţiei, susţinând un stat federal unitar, constituit pe noi baze. Acest partid s-a dorit reprezentantul şi apărătorul poporului rus, considerat coloana vertebrală a ţării, care ar trebui să regăsească drumul spre socialism.

În actuala campanie electorală, Partidul Comunist al Federaţiei Ruse s-a manifestat activ împotriva activităţii guvernului şi a preşedintelui rus, Vladimir Putin. Principalele critici au vizat situaţia precară a marii majorităţi a populaţiei, situaţia social-economică a ţării şi poziţia faţă de războiul din Irak. Comuniştii au considerat drept eronată politica externă a Rusiei, iar Ziuganov şi-a manifestat adesea atitudinea antiamericană. El a încercat să atragă astfel o parte a voturilor militarilor ruşi, deşi majoritatea lor sprijină Preşedintele. În ultima perioadă, preşedintele rus a lansat numeroase proiecte de protecţie socială a ofiţerilor, ceea ce a întărit susţinerea armatei.

În actuala campanie electorală, forţele politice de dreapta au suferit transformări importante. Uniunea Forţelor de Dreapta s-a distanţat din ce în ce mai mult de preşedintele rus, Vladimir Putin, în timp ce formaţiunea Iabloko a susţinut proiectele sale. Uniunea Forţelor de Dreapta a criticat mai ales politica socială a guvernului şi a susţinut procesul de descentralizare, în special autonomia guvernatorilor pe care a dorit să-i atragă de partea ei. Iabloko – coaliţia condusă de Grigori Iavlinski – a avut iniţial un program bine elaborat care se pronunţa în favoarea economiei de piaţă şi a unui patriotism echilibrat. 

Partidul Renaşterii Rusiei a reuşit să se alieze cu Partidul Social Democratic încercând astfel, prin personalitatea lui Ghenadin Jelezniov, să atragă sprijinul unui număr important de guvernatori. Un alt obiectiv politic a fost atragerea electoratului Partidului Comunist, pe care l-a criticat adesea, mai ales pe liderul său. Ghenadi Jelezniov a desfăşurat o intensă activitate politică de atragere şi a altor formaţiuni politice, precum Partidul Social Democrat.

Partidul Agrar din Rusia a respins, încă de la formarea sa în 1993, excesele intervenţiei pieţei libere, susţinând intervenţia statului în stabilirea preţurilor. În actuala campanie electorală, liderul partidului, Mihail Lapsin, a subliniat că partidul său este un partid independent. El a criticat Partidul Comunist pentru politica sa inabilă faţă de oamenii de la sate, ca şi acţiunile Mişcării Agrariene şi ale liderului său, Alexei Gordeev, ministrul Agriculturii. Ca susţinător al preşedintelui rus Vladimir Putin, Partidul Agrar va încerca totuşi să găsească mijloacele de cooperare cu celelalte partide proprezidenţiale, pentru atingerea obiectivelor sale politice.

Partidul Liberal Democrat Rus a avut un program electoral asemănător personalităţii liderului său Vladimir Jirinovski, luând poziţii tranşante faţă de problemele economice şi politice majore. Adept al ideii renaşterii şi întăririi statului rus, Partidul Liberal Democrat a susţinut rolul major al economiei de piaţă, orientată social. Partidul a propus adoptarea unor măsuri extreme pentru combaterea criminalităţii. Elementul distinctiv cel mai important a fost însă naţionalismul promovat prin sloganuri precum “Rusia ruşilor!”, renaşterea Rusiei, apărarea ruşilor oriunde s-ar afla ei.

Vladimir Jirinovski, un orator şi un polemist abil, a obţinut în alegerile din 1994 o victorie uluitoare (24,22% din voturi), confirmată şi de alegerile ulterioare.

Afacerea Iukos a constituit un eveniment important al campaniei electorale. Miliardarul Mihail Kodorkovski, patronul firmei Iukos Sibneft, al patrulea grup mondial al industriei petroliere, a fost arestat, fiind acuzat de escrocherie şi evaziune fiscală. Acest om de afaceri, în vârstă de 40 de ani, manifestase adesea intenţii politice care l-ar fi plasat ca rival al preşedintelui. Grupul Iukos, având o valoare estimată la 50 miliarde dolari, produce 2,3 milioane barili de petrol pe zi, reprezentând 20% din producţia totală a Rusiei (3% din PIB). La nouă zile după arestarea sa, Mihail Kodorkovski şi-a anunţat demisia din funcţia de conducere a companiei şi şi-a exprimat dorinţa de a se consacra activităţii în calitate de preşedinte al organizaţiei nonguvernamentale Rusia deschisă. Arestarea miliardarului Mihail Kodorkovski urmează celei a magnatului Vladimir Gusinski din iulie 2000 şi a lui Boris Berezovski, apropiat al fostului preşedinte Boris Elţîn, care au cedat o mare parte a averii lor, înainte de a pleca în exil.

Preşedintele Vladimir Putin anunţase, încă de la începutul mandatului său, că va eradica oligarhia, considerând că ţara nu poate fi guvernată decât cu o mână fermă, prin dictatura legii împotriva oligarhilor consideraţi cea mai mare ameninţare pentru societatea rusă. Preşedintele rus a lansat astfel campania de luare sub control a surselor uriaşe de materii prime de care dispune Rusia, privatizate în timpul preşedintelui Boris Elţîn.

Aceste acţiuni ferme ale preşedintelui rus au avut mare efect pe plan intern, opinia publică susţinând în proporţie de 54% aceste acţiuni, două treimi din cei chestionaţi considerând acuzaţiile juste. O altă anchetă punea în evidenţă că 8 ruşi din 10 erau de acord cu repunerea în discuţie a privatizărilor resurselor naturale ale ţării.

Majoritatea sondajelor de opinie indicau, de asemenea, faptul că preşedintele Vladimir Putin este omul politic în care populaţia are cea mai mare încredere.

Un alt factor important al popularităţii Preşedintelui a fost poziţia sa fermă faţă de situaţia din Cecenia. După încheierea primului conflict din anii 1994-1996, invazia republicii ruse Daghestan de către rebelii ceceni şi actele de terorism de pe teritoriul Rusiei, au relansat ostilităţile. În acest context, în timpul campaniei electorale şi după încheierea alegerilor, au avut loc astfel de atentate care au produs numeroase victime.

Sondajele de opinie publică indică faptul că acest conflict este privit de opinia publică rusă din perspectiva apărării unităţii statului şi a poziţiei Rusiei în Asia Centrală. Poziţia fermă a lui Vladimir Putin a dus la consolidarea poziţiei sale înaintea desfăşurării alegerilor legislative şi prezidenţiale.

 

3.2 Rezultatele alegerilor legislative din 7 decembrie 2003

 

Pe 7 decembrie 2003, 110 milioane de cetăţeni ruşi au fost chemaţi la urne pentru a alege deputaţii în Duma de Stat (Camera inferioară a Parlamentului). Jumătate din cele 450 de locuri au fost ocupate prin scrutin proporţional de listă, iar jumătate prin scrutin uninominal majoritar cu un singur tur.

În aceeaşi zi, au fost aleşi şi deputaţii din 7 parlamente regionale, 9 guvernatori şi primarul Moscovei.

Scrutinul s-a desfăşurat într-o atmosferă marcată de atentatul ce a avut loc în sudul Rusiei, soldat cu 42 de morţi, care a repus în atenţia opiniei publice conflictul din Cecenia.

Conform rezultatelor oficiale ale alegerilor legislative, formaţiunea politică Rusia Unită a obţinut peste 37% din voturi, Partidul Comunist al Federaţiei Ruse a obţinut 12,7% din voturi, urmat de Partidul Democrat Liberal cu 11,8% din voturi şi partidul Patria (Rodina) cu 9,1% din voturi. În urma acestor rezultate, formaţiunea politică Rusia Unită va dispune de 222 de locuri în Duma de Stat ceea ce va constitui o majoritate considerabilă în Parlament.

Alegerile legislative din 7 decembrie 2003 au reprezentat o victorie detaşată a formaţiunii politice Rusia Unită, o înfrângere a comuniştilor, o ascensiune neaşteptată a partidului Patria şi o cădere totală a formaţiunilor politice de dreapta, Iabloko şi Uniunea Forţelor de Dreapta. Ele au confirmat eficienţa politicii preşedintelui Vladimir Putin de a obţine o majoritate parlamentară favorabilă, care să-i permită realizarea obiectivelor reformei, ceea ce analiştii au numit “o nouă eră politică” către o “nouă Rusie”. 

“Rezultatele alegerilor pentru Duma de Stat – exprimă simpatiile reale ale populaţiei, atât ce gândeşte poporul rus, cât şi realitatea vieţii politice”, a apreciat preşedintele rus, Vladimir Putin, în cadrul unei reuniuni a executivului de la Moscova care a avut loc imediat după alegeri. El a cerut Cabinetului “să asigure un dialog constructiv şi o activitate comună corespunzătoare cu Duma de Stat în noua sa componenţă”. Adresându-se partidelor care au pierdut alegerile, şeful statului rus a afirmat că ar dori să le transmită un “semnal” şi anume că “toate ideile lor, tot ce are drept scop rezolvarea în sens pozitiv a problemelor ţării şi va fi adus la cunoştinţa conducerii acesteia, va fi utilizat”. Preşedintele Vladimir Putin a mai subliniat că “poporul rus a avut din nou posibilitatea de a alege organele superioare ale ţării, iar statul a asigurat alegeri corecte, libere şi deschise”. 

Afirmaţiile şefului statului rus au fost făcute în legătură cu concluziile misiunii de observatori internaţionali, potrivit cărora “alegerile pentru Duma de Stat din 7 decembrie 2003 nu corespund multora dintre normele adoptate de ţările membre ale Organizaţiei pentru Securitate şi Cooperare în Europa (OSCE) şi ale Consiliului Europei (CE) cu privire la alegerile democratice". Potrivit preşedintelui Adunării Parlamentare a OSCE, Bruce George, “principiul fundamental, potrivit căruia partidele şi candidaţii trebuie să concureze în condiţii de egalitate, a fost încălcat. Şeful delegaţiei Adunării Parlamentare a Consiliului Europei în Rusia, David Atkinson a afirmat că alegerile de la 7 decembrie “au fost libere, însă nu au fost corecte, iar organizarea lor a fost în general bună, însă Rusia mai are mult drum de parcurs până va atinge standardele europene în acest domeniu".

Cu toate acestea, misiunea de observatori a menţionat profesionalismul Comisiei Electorale Centrale, subliniind că, din punct de vedere tehnic, toate procedurile de votare au fost corecte. În declaraţia dată publicităţii de observatorii internaţionali, se exprimă speranţa că în următoarele câteva luni “vor fi făcute schimbările necesare pentru ca viitoarele alegeri prezidenţiale să se desfăşoare în conformitate cu standardele internaţionale".

 

 

3.3 Semnificaţia politică a alegerilor

 

Alegerile legislative din 7 decembrie 2003 au constituit un prilej de a releva tendinţa esenţială a sistemului politic rus: consolidarea puterii preşedintelui Vladimir Putin. Formaţiunea politică Rusia Unită, care şi-a afirmat deschis susţinerea faţă de preşedinte, a obţinut detaşat victoria, ceea ce a dus la întărirea poziţiei acestui partid în Duma şi a fost un test important pentru alegerile prezidenţiale ce vor avea loc peste trei luni, la 14 martie 2004. Ele relevă stabilitatea deosebită a actualului sistem politic, principalii actori politici şi resursele lor viitoare.

Rezultatele alegerilor legislative din 7 decembrie 2003 au creat posibilitatea ca Duma să devină un sprijin pentru preşedinte care şi-a realizat cele două obiective majore: limitarea influenţei Partidului Comunist şi consolidarea puterii pe verticală, a ceea ce analiştii au numit “maşinăria Putin” . Sistemul politic prezidenţial este însă limitat de rolul deosebit al elitelor provinciale care au o autonomie reală, precum şi de forţa marilor oameni de afaceri. Din această perspectivă, rezultatele alegerilor legislative, care n-au constituit o surpriză, au pus în evidenţă raporturile de forţe actuale, existente în Rusia.

Alegerile au constituit un prilej de mobilizare politică pentru partidele politice şi o încercare de constituire a unui sistem politic real, dinamic. Rezultatele alegerilor au reprezentat victoria forţelor politice de centru-stânga, mai ales a platformei politice tip noul centru care a fost promovată de formaţiunea politică câştigătoare, Rusia Unită.

Aşa cum preciza şeful campaniei electorale prezidenţiale, Vladislav Surkov, rezultatele alegerilor reprezintă sfârşitul vechiului sistem politic întemeiat pe dogma distincţiei stânga/dreapta şi ele au deschis calea spre construirea unui nou sistem al puterii în Rusia.

Politologul Andrei Riabov consideră că victoria noii formaţiuni naţionaliste de stânga Patria, condusă de Serghei Glaziev, fost membru al Partidului Comunist, a constituit o surpriză şi o manevră abilă de a capta o parte a electoratului comunist.

Creşterea considerabilă înregistrată de Partidul Democrat Liberal, condus de Vladimir Jirinovski, de la 6% în 1999 la aproximativ 12% în 2003, s-a realizat mai ales în zona de est a Rusiei, prin campania sa anticomunistă - a apreciat politologul rus Viaceslav Nikonov de la Fundaţia Politika. Ambele formaţiuni politice şi-au exprimat sprijinul politic pentru preşedintele Vladimir Putin, ceea ce va asigura o majoritate confortabilă în Parlament, necesară schimbărilor constituţionale prevăzute a se realiza în viitor. 

Marii perdanţi ai acestor alegeri legislative au fost partidele reformatoare de dreapta Iabloko şi Uniunea Forţelor de Dreapta care au acuzat regimul autoritar al lui Vladimir Putin şi au afirmat că Duma va fi dominată de naţional-socialişti şi de birocraţi.

Alegerile au arătat slaba participare a electoratului care demonstrează pasivitatea politică a societăţii ruse actuale. Conform opiniei analiştilor, atitudinea pasivă a electoratului poate fi explicată şi prin faptul că acesta a identificat în mod lucid actuala situaţie, nefiind nici idealist, nici naiv. El a rămas preocupat de problemele existenţiale, necontestând regimul actual. Sondajele de opinie arată că ruşii îl percep pozitiv pe preşedintele Vladimir Putin, capabil a conduce hotărât ţara şi de a dialoga de la egal la egal cu liderii occidentali.

Un studiu realizat de marele sociolog Iuri Levada a cercetat perioada 1989-1999 şi a lansat ipoteza schimbării mentalităţii cetăţeanului rus, influenţat de anii perioadei totalitariste. După alegerile din 7 decembrie 2003, însă, renumitul sociolog şi-a manifestat dezamăgirea, afirmând că electoratul a demonstrat supunerea faţă de putere, teama de Vest, care de fapt este teama de a intra într-o competiţie de asemenea anvergură. Conform opiniei analistului, acest amestec de autoritarism şi democratizare va caracteriza perioada următoare întrucât cetăţeanul obişnuit este dezinteresat de politică, fiind preocupat numai de problemele sale existenţiale. Acelaşi analist a subliniat că revirimentul partidelor extremiste, conduse de Vladimir Jirinovski şi Dimitri Rogojin, mai ales a partidului Rodina, demonstrează că există încă nostalgia fostei măreţii a Rusiei, “durerea fantomatică a pierderii imperiului” care este încă foarte vie. Vechile “patologii ruseşti” par a fi interminabile, afirma şi sociologul Olga Kricitanovskaia, referindu-se la consolidarea puterii prezidenţiale în Rusia. Această “democraţie controlată”, aşa cum o numesc unii analişti, va încerca în continuare să se înscrie în sistemul valorilor europene.

Principalul obiectiv al Preşedintelui va fi însă realizarea reformei în Rusia, pentru care va avea cele 2/3 necesare în Parlament. El a declarat recent că procesul democratic în Rusia este ireversibil şi că Rusia are nevoie de alegeri libere, de o paletă completă de partide politice, de avantajele economiei de piaţă şi de deschiderea spre lume.

